Briģu pagasts

**Briģu pagasts** (agrāk saukts **Brigu pagasts**) ir viena no Ludzas novada administratīvajām teritorijām tā austrumos, Krievijas pierobežā. Robežojas ar sava novada Isnaudas un Nirzas pagastiem, Zilupes pilsētu, Zaļesjes, Ciblas un Līdumnieku pagastiem.

## Daba
Briģu pagasta teritorijas lielākā daļa atrodas Mudavas zemienes Zilupes līdzenumā, pagasta rietumu daļa Latgales augstienes Rāznavas pauguraines austrumu malā. Rietumu daļa ir pauguraināka, augstākais paugurs atrodas uz ziemeļrietumiem no Bļaideļiem. Pagasta austrumu daļa ir līdzenāka, tajā atrodas lielākie mežu masīvi.
### Reljefa formas
Zabolocku kalns

### Hidrogrāfija
#### Ūdensteces
Holodnijs, Istalsna, Istra, Jučovas upīte, Pernovka, Pūdupe, Zilupe.

#### Ūdenstilpes
Brigu ezers, Čornojes ezers, Rimšu ezers.

#### Purvi
Akašu pūrs, Opuļu pūrs, Rovu pūrs

## Vēsture
1920. gada zemes reformas gaitā Brigu muižas zemes sadalīja 2 jaunsaimniecībās un 62 citās vienībās 2168 ha kopplatībā.

1935. gadā Ludzas apriņķa Brigu pagasta (līdz 1925. gadam **Janovoles pagasts**) platība bija 183,6 km² un tajā dzīvoja 4947 iedzīvotāji. 1945. gadā pagastā izveidoja Briģu, Fedorku, Jučevas un Krivandu ciema padomes, bet pagastu 1949. gadā likvidēja. **Briģu ciems** ietilpis Zilupes (1949—1959) un Ludzas (1959–2009) rajonos. Briģu ciemam 1954. gadā pievienoja likvidēto Fedorku ciemu, bet kolhoza «Putj Iļjiča» teritoriju pievienoja Ploskiju ciemam. 1956. gadā Briģu ciemam pievienoja likvidētā Skrinu ciema kolhoza «Krasnaja zvezda» teritoriju, 1979. gadā daļu teritorijas pievienoja Ciblas ciemam, bet 1980. gadā daļu Ciblas ciema teritorijas pievienoja Briģu ciemam.

1990. gadā ciemu reorganizēja par pagastu. 2009. gadā Briģu pagastu kā administratīvo teritoriju iekļāva Ludzas novadā.

### Kultūras pieminekļi
* Briģu senkapi
* Jorzovas senkapi
* Reiku pareizticīgo baznīca
* Zabolotsku viduslaiku kapsēta

## Iedzīvotāji
### Iedzīvotāju skaita izmaiņas
Esošajās robežās, pēc CSP datiem.

### Etniskais sastāvs
Pagasts (kā Janovoles pagasts) minēts igauņu pētnieka Oskara Kallasa 1894. gada pētījumā *Lutsi maarahvas* un pētnieka Heiki Ojansū 1911. gada pētījumā kā viena no vietām, kur tobrīd dzīvojuši Ludzas igauņu dialektā runājošie.

.

### Apdzīvotās vietas
Lielākās apdzīvotās vietas ir Brigi (pagasta centrs), Lielā Pikova, Opuļi, Jučova, Ņivņiki, Kliši, Mazā Pikova, mazākas apdzīvotas vietas ir Berjozovka, Bļaideļi, Cibuli, Dilāni, Dinaburski, Fedorki, Garbari, Janova, Jaunā Slobodka, Jerčova, Jorzova, Konogoļci, Lauški, Ļukati, Matisenki, Meržova, Ničipurenki, Noviki, Pīzāni, Popsuiki, Poddubje, Prohori, Puncuļi, Rancāni, Reiki, Rimši, Samuši, Senčati, Skriņi, Svikli, Zabolocki.

## Saimniecība
1935. gadā pagastā bija 1021 saimniecība, darbojās ūdensdzirnavas. Latvijas PSR laikā Brigos bija mehāniskās darbnīcas. 1974. gadā izveidoja kolhozu „Sovetskaja Latvija”. 

### Transports

## Izglītība un kultūra

Brigu pagastā 1928. gadā darbojās latviešu 6-klasīga pamatskola, krievu 4-klasīga pamatskola, baltkrievu 4-klasīga pamatskola, latviešu 4-klasīga pamatskola, divas jauktu tautību 4-klasīgas pamatskolas, kopā 11 skolotāju.

1935. gadā Brigos atvēra Latgales Kultūras veicināšanas biedrības „Saule” Briģu nodaļas bibliotēku, pēc kara klubi un bibliotēkas darbojās Brigos, Jučovā un Klišos. Tagad Brigos atrodas bibliotēka, tautas nams, pirmsskolas izglītības iestāde. 

## Atsauces